Behandlerhuset Dokken i Thisted får fredag en initiativpris. Behandlerhuset har nemlig med banebrydende indretning og arkitektur gjort det nemmere at tiltrække praktiserende læger i et område, hvor det ellers er svært på grund af store geografiske afstande. I en pressemeddelelse fortæller Region Nordjyllands hvorfor netop Dokken er værdig til prisen, som Realkredit Danmark står bag: En fælles indgang med elektronisk indtjekning til de forskellige behandlere og det tætte miljø gør et tværfagligt samarbejde nemmere til gavn for de ansatte, og ikke mindst de omkring 20.000 tilknyttede patienter. Glad for prisen Bente Bang som både er formand for bestyrelsen i Den Erhvervsdrivende Fond Thisted Behandlerhus og regionrådsmedlem siger: - Vi er meget glade for tildelingen af prisen og tager det som et udtryk for, at vi har fået skabt et attraktivt miljø og gode rammer for både medarbejdere og borgere. De gode fysiske rammer har medvirket væsentligt til forbedring af lægedækningen i området.
Behandlerhuset Dokken i Thisted får en pris for at løse problemet lægemangel